Samisk programråd holdt torsdag møte i Oslo. Her ble blant annet NRK Sápmis rolle som samisk språkformidler drøftet.

Les også: Vil satse på samisk språk

Samiske og norske

Nils Johan Heatta. Foto: Nadia Frantsen

– På hvilken måte kan vi som radio-, TV- og netttilbydere være med på å styrke språket? spurte NRK Sápmis direktør Nils Johan Heatta.

– Hva med en realityserie der ti personer får lære seg samisk? nevnte han som et eksempel.

– Det kan være fem samiske og fem norske deltagere, og enden på visa er at de skal kommunisere på samisk.

Han lanserte tanken om serien som et tilleggstilbud til ren språkopplæring.

En slik type program kunne gjort språkformidlingen både interessant, smakfull og underholdende, mente direktøren.

Skal vi snakke samisk

– Om man har en slik reality kan man lage mindre typer avarter til mindre miljøer for å kunne bidra også der.

– Spenstig! Det er vi med på, sa programrådets leder, Steinar Pedersen.

Nestleder Ann-Jorid Henriksen var også begeistret.

Samisk programråd Ekspandér faktaboks Samisk programråd velges av Sametinget for fire år om gangen.

Rådet skal uttale seg om hovedlinjene i programvirksomheten til NRK Sápmi og om de programsaker som legges fram av NRK.

I tillegg kan programrådet behandle klager fra publikum som angår programtilbudet og sendte program.

Lederen i Samisk programråd er også medlem av Kringkastingsrådet.

– Jeg tenkte med én gang på å komme sammen parvis og «Skal vi danse». Der er det en proff og en ikke-proff.

– Selvfølgelig trenger man ikke danse fram språket, men jeg fikk noen fine bilder i skallen, sa Ann-Jorid Henriksen.

Spennende

Marit Solstad fra Nordlandsforskning, som var tilstede for å foredra om den store nasjonale språkundersøkelsen som ble lagt fram tidligere år, syntes også ideen var spennende.

– Man kan da lage opplæringspakker i det de skal lære på nettet.

Les også: Sesongstart for urfolksmagasinet

Styrer ikke TV

– Det er selvfølgelig en veldig spennende idé med en realityserie hvor man skal lære språk. Men samtidig er TV den arenaen som NRK Sápmi styrer minst, sa programredaktør Ole Rune Hætta.

Han var likevel positiv til å drøfte en slik serie med NRK sentralt.

– Kurs og språkrøkter er kanskje best egnet for de plattformene vi styrer selv, nemlig nett og radio. Men jeg er åpen for at vi kan foreslå en serie.

Språkformidler

Samisk programråd ønsker å se språkundersøkelsen i sammenheng med NRK Sápmis strategi for 2012-2017 – hvor man legger meget sterk vekt på bruk av de samiske språkene, uttaler rådet.

Programrådet merker seg at ledelsen i NRK Sápmi er innstilt på et samarbeid med andre institusjoner om å øke kunnskapene i samisk.

– VI ønsker først og fremst å framstå som et mediehus, men jeg ser jo - og vi har sett de siste årene når vi har jobbet med langtidsplanene våre - at vi kanskje i større grad skal vri vårt fokus til rollen som språkformidler framfor mediehus. Eller i hvert fall finne en annen balanse mellom de to rollene, sa NRK Sápmis direktør Nils Johan Heatta.